Azzeka-nni ṣṣbaḥ mi d-kkren kul wa ad yeɛnu cceɣel-is, taddart, tettɣima tmeṭṭut yettrebbin akked yemɣaren ur nezmir ara ad ffɣen ɣer lexla akked yigerdan imecṭuḥen, wannag ifellaḥen ad ruḥen ɣer cceɣl-nsen tilawin ɣer cceɣl-nsent. Tamɣart ad d-tekker ssbeḥ ad truḥ ɣer uqwir n tɣeddiwt akked taga, ad d-tekkes sin n yineqliyen, ad d-awḍent teslatin-nni ines ad ten-cerwent ad gezmen ad wwen tacrawt nni n tɣeddiwt ad teww weḥd-s. Ad d- kkrent ssbeḥ, tin ara d-yegren taḥnunt n yirden i yifellaḥen ad tt-id-ger, tin ara d-yegren taḥnuntnni ucedduq i tlawin ad tt-id -ger, mi wwant ad ruḥent. Ifellaḥen lawan n uzemmur ad ruḥen ad kerzen tafellaḥt, ad kerzen ibawen, timẓin, irden, aḥbac, kra yellan ad t-kerzen axaṭar zik nɛac i tmurt nneɣ ur d-nettaǧew ara. Tilawin-nni ad d-kkrent ssbeḥ mi fukent akk ccɣel n uxxam ad ruḥent ɣer uzemmur ad awint imextafen, iqecwula, tiqecwalin, ad d-leqḍen i lqaɛa, i win ara yalin ɣer s ufella ad icerrew ḥacama d tameddit, mi d-wwḍent timir akk ara ɛeddint ɣer ccɣel nsent, ad sewwent deg yiḍ ad ẓḍent deg yiḍ, ad sewwent deg yiḍ. Ma sɛant taḍut sɛant tadut ad tt-ssirdent akk deg ass n lehwa, ad tt-zwint akk, ad tt-ssefsunt i temɣart-nni.